-ايوه.. انا ملاحظ انك مركز مع كل حاجة قصادك، وقبل ما اقولك ايه اللي المطلوب منك ومنها، هقولك حاجتين.. الحاجة الأولى هي حدوتة صغيرة كده لازم تعرفها قبل ما نبدأ اللعب، والحاجة التانية هي شخصية الست اللي متخدرة قصادك على الناحية التانية دي.. بص ياسيدي، اول حاجة هي حدوتة ولد صغير ابوه جابله كمبيوتر وهو في تانية اعدادي، ولأن الدنيا كلها كانت مشغولة عنه وامه ميتة وابوه تملي في شغله، فمافيش حاجة كانت بتسليه في أجازته غير الأفلام الأجنبي اللي قدر يجيبها على فلاشة من السايبر اللي تحت بيته، ومن ضمن الأفلام اللي شافها كانت سلسلة افلام اجنبية.. سلسلة اسمها saw.. ولو ماشوفتهاش فانا هقولك على ملخص الحدوتة بتاعتها، الملخص كده إنها بتتكلم عن إن الشخص لازم يتعاقب بالذنب اللي عمله، لا وايه بقى، هو اللي يعاقب نفسه، ولو نجح وعاقب نفسه وكسب في اللعبة اللي بيتحط فيها، بيكسب حياته وبيعدي للعبة تانية، او بيخرج من اللعب خالص.. ومن هنا الولد حَب الفيلم، حب الرسالة اللي جاية من وراه، حبها حتى لو كانت رسالة بيتم تنفيذها بشكل غلط، بس اهو.. حبها وبقى مجنون باللعبة، لا وايه بقى.. ده كمان لما كبر قرر يدخلك فيها... ولحد هنا بتنتهي حكاية الولد، ومن بعدها نيجي بقى لشخصية الست اللي قدامك دي.. دي ياسيدي تبقى فريال هانم، فاكرها!